ToekomsVenster: Jy is nie vir alles verantwoordelik nieFoto: Ben White/Unsplash.com Die versoeking is soms groot om die hele wêreld op jou skouers te dra. Toegegee, daar is baie dinge in ons samelewing wat die potensiaal het om ŉ mens se vreugde te steel. Dit is ook waar van ŉ mens se persoonlike lewe. Wie het ooit gesê dit gaan maklik wees? Selfs die Psalmdigter getuig daarvan wanneer hy nadink oor die kortstondigheid van die lewe. Sewentig jaar en as jy baie sterk is tagtig en die meeste daarvan is moeite en verdriet. Psalm 90:10 – Ons lewe maar sewentig jaar, of, as ons baie sterk is, tagtig, en dié is vol swaarkry en leed. Dit is gou verby, ons vlieg na ons einde toe. Ai, ek dink nie die lewe is só onplesierig nie maar soos ons reeds gesê het, is daar dinge wat ŉ mens ontstig en ontsenu. Feit is dat ŉ saak jou net sovéél kan omkrap as wat jy dit toelaat. Geen mens kan die hele wêreld verander nie. Hoofsaak is dat jy onderskei wat dit is waarvoor die Here jou roep en daarmee besig raak en bly. Dit is ook daar waar jy betekenis en vervulling gaan beleef. Om alles altyd te wil regsien en regmaak is soms aanduiding van grootheidswaan. Dis die Here se wêreld hierdie en dit stem ŉ mens tot enorme dankbaarheid. Hy is en bly in beheer en sorg daarvoor. Hy neem verantwoordelikheid vir sy skepping en die koms van sy Koninkryk en laat ons in die vreugde daarvan deel. Hoe merkwaardig groot is Hy nie? Kom vry in die wete dat jy net kan en hoef te doen wat binne jou vermoë is. Dit laat mý ook somtyds totaal moedeloos voel as ek die nood rondom my sien. Dit voel asof die appèl wat mense op jou maak so oorweldigend is dat jy dit nie meer kan dra of verdra nie. Dit is natuurlik belangrik om empaties en simpatiek te wees teenoor noodlydendes. Sagte harte kom van God af. Dis die Gees wat ŉ mens beweeg tot deernis en barmhartigheid. Maar weereens, doen net dit wat jy kan. Aan die anderkant, wat jy kán doen, moet jy doen. Die Here verwag dit van jou.